als_Latn dik_Latn sag_Latn
Belul Beqaj: Ekzistojnë dy mundësi se si do të mund formohet qeveria e re!
Analisti politik Belul Beqaj ka thënë se ekzistojnë dy mundësi për formimin e qeverisë së re, përcjell Gazeta Blic.
Opsioni i parë është PAN-i së bashku me Listën Serbe dhe ndonjë subjekt apo individ të bashkohen për të formuar qeverinë ose LDK-ja së bashku me disa pakica t’i bashkohen VV-së, raporton Gazeta Blic.
“Unë i shoh dy mundësi potenciale dhe një latente. Mundësia e parë do të jetë e koalicionit fitues me Listën Serbe dhe ndonjë subjekti apo individët që mund t’i bashkohen për motive që i dinë ata vetë. Mundësia e dytë, është nëse LDK-ja, i bashkohet së bashku me disa individ, potencialisht edhe disa pakica me VV. Fundja, kjo do të del në sipërfaqe pas marrjes së mandateve, nëse nga gjiri i deputetëve të ardhshëm interesat e subjekteve dytësore politike, dhe individëve dominojnë interesin publik duke ju bashkangjitur partnerit politik që ka krijuar oferta më të mira dhe si pasojë e kësaj është më afër formimit të Qeverisë ?!”, ka thënë ai.
Sipas Beqajt në qoftë se dëshirojmë normalizim të politik bërjes në Kosovë përpara interesit se a do të arrijnë numrin 61 te deputetëve për formimin e qeverisë, secila palë duhet t’i shikoj çështjet më kryesore të cilat na dërguan në zgjedhje të parakohshme dhe të cilat kanë mbetur si detyrë të pa përfunduara nga qeveria e kaluar.
“Nëse dëshirohet normalizim i politikbërjes në Kosovës para se të arrijë numrat eventual për të formuar Qeverinë PAN-i, ose, çdo kush tjetër, duhet të harmonizojë qëndrimet rreth çështjeve kryesore, veçmas atyre që shërbyen si shkasë për zhvillimin e dhe organizimin e zgjedhjeve të parakohshme. Përndryshe formimi i qeverisë e cila do të shkaktonte skena të cilat i kemi parë do të ishte një dështim definitiv i atyre që do të krijojnë një qeveri të tillë. Prandaj, formimi i qeverisë duhet, krahas numrave, të ngërthej në vete edhe përcaktimet dhe bindjet e harmonizuara rreth çështjeve kapitale që kanë mbetur si detyrë nga qeveria e kaluar”, tha ai.
Ai më tej ka folur edhe për rezultatet e zgjedhjeve të 11 qershorit ku ka thënë se këto rezultate ishin të pritshme sepse në këtë periudhë kanë ndodhur shumë gjëra të cilat nuk i kemi pritur.
“Rezultatet janë të pritshme duke marr parasysh se çfarë (s)ka ndodhur gjatë kësaj periudhe. Ndërsa, ngritja e VV ishte jashtë parashikimeve por brenda pritjeve duke marr parasysh arrogancën dhe injorancën e pushtetit,veçmas karshi VV”, është shprehur Beqaj.
Beqaj ka përjashtuar mundësinë se situata e 2014-ës ku kishte një bllokadë prej gjashtë (6) muajsh do të përsëritet, por nuk përjashton mundësinë e zgjedhjeve të jashtëzakonshme.
“Mendoj se nuk mund të përsëritet 2014, për arsye se besoj se të gjithë kemi nxjerr një mësim nga ajo kohë. Por, ka mundësi që të shkohet në zgjedhje të jashtëzakonshme nëse subjektet politike kanë nxjerrë ndonjë mësim nga mashtrimet e deri tanishme dhe dëshirojnë ti kthehen të vërtetës e cila është rruga e vetme për politikë afatgjate. Shkuarja në zgjedhje të reja nënkupton rritjen e mëtejme të VV-së. Por, në anën tjetër, fillon këndellja dhe reformimi i domosdoshëm kadrovik dhe ideologjik i partive që kanë dominuar gjatë 17-18 viteve. Reformat e këtyre partive do të shkaktonin ngritje të kualitetit të politikbërjes në Kosovë”, ka thënë Beqaj./GazetaBlic.com
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn